Diari Oficial de la Generalitat Valenciana


Sumari del DOGV 4392, del 04-12-2002 (2002/13831)

ORDE de 28 de novembre de 2002, de la Conselleria de Benestar Social, per la qual es regulen i es convoquen ajudes en matèria de servicis socials en el sector de discapacitats per a l'any 2003.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4392

Data del DOGV
:   04-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/13568


Data del document
:   28-11-2002

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * discapacitat
    * ajuda pública
    * servei social
    * ajuda als discapacitats

ORDE de 28 de novembre de 2002, de la Conselleria de Benestar Social, per la qual es regulen i es convoquen ajudes en matèria de servicis socials en el sector de discapacitats per a l'any 2003. [2002/13560]
  
Només unes actuacions d'impuls públic realment decidides poden contribuir a la consecució d'unes condicions de vida sense diferències entre els ciutadans i ciutadanes de la nostra Comunitat, en compliment del mandat que, en este sentit, la Constitució Espanyola imposa als poders públics, i en estreta col·laboració amb els agents socials que des de l'àmbit públic o privat exercixen una important tasca en estos sectors de població.
  
Precisament per això, un dels objectius primordials de la Generalitat Valenciana en l'àmbit del benestar social consistix a racionalitzar i dinamitzar la gestió dels servicis socials, entre ells l'atenció integral i específica a persones amb discapacitat, oferint millors prestacions a un sector vulnerable i necessitat una especial protecció. Eixe esperit és el que emana de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana.
  
En qualsevol cas, esta orde de convocatòria d'ajudes en matèria de servicis socials en el sector de persones amb discapacitat per a l'any 2003 s'elabora com a conseqüència lògica de la continuada avaluació i seguiment dels resultats que amb caràcter positiu s'han obtingut en les diverses convocatòries realitzades en anys precedents, i es promulga en el marc de principis com la responsabilitat pública, la planificació, la prevenció, etc., amb una voluntat de globalitat en l'acció dels poders públics i de foment del benestar social.
  
En virtut d'això, i fent ús de les facultats que em conferix l'article 35.e) de la Llei 5/1983, de 30 de desembre, de Govern Valencià, l'article 47.11 del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, modificat pel Decret 212/2001, de 18 de desembre
  
ORDENE
  
TÍTOL I
  
Ajudes i subvencions
  
CAPÍTOL I
  
Accions subvencionables i beneficiaris
  
Article 1. Àmbit i objecte
  
És objecte d'esta orde, regular i convocar ajudes i subvencions en matèria de servicis socials en el sector de discapacitats psíquics, físics, sensorials i malalts mentals dirigides a fomentar les següents prestacions i servicis:
  
I) Centres
  
II) Programes
  
III) Prestacions econòmiques individualitzades
  
Article 2. Sol·licitants
  
1. Podran sol·licitar les ajudes corresponents a centres i programes els representants de les entitats sense ànim de lucre que estiguen inscrites en el Registre d'Entitats, Centres i Servicis de la Conselleria de Benestar Social, la funció principal del qual siga l'atenció a persones amb discapacitat.
  
Les corporacions locals i les mancomunitats, constituïdes d'acord amb el que disposa l'article 3.2 de la Llei 7/1985, reguladora de les Bases de Règim Local, podran sol·licitar les ajudes corresponents a centres, de conformitat amb el que disposa la secció segona del capítol II de la present Orde, i ajudes relatives a programes de malalts mentals, segons el que disposa la secció tercera del mencionat capítol.
  
2. Les prestacions econòmiques individualitzades podran ser sol·licitades per les persones afectades per alguna discapacitat que disposen de certificat de reconeixement de la condició de minusvalidesa amb anterioritat a la publicació d'esta orde, o bé, que estiga en fase de ser reconeguda l'esmentada condició amb la documentació completa amb anterioritat a la mencionada data, sense que se halle paralitzat l'expedient per causa imputable a l'interessat o pel seu representant i que a més reunisquen les condicions arreplegades en el capítol III.
  
CAPÍTOL II
  
Ajudes destinades a centres i programes
  
Secció primera
  
Disposicions comunes
  
Article 3. Criteris i prioritats
  
1. S'establix el següent orde de prioritats per a la concessió d'ajudes públiques:
  
a) Promoure la continuïtat dels centres i programes en el sector de les persones amb discapacitat que hagueren sigut subvencionades en l'exercici anterior sempre que es considere convenient la seua continuïtat per raons d'interés públic.
  
b) Programes d'estades de respir per a atendre urgències i pal·liar situacions d'estrés en aquelles famílies que tinguen en el seu nucli alguna persona discapacitada.
  
2. Qualsevol nou projecte que es promoga, serà objecte d'estudi i valoració per la Direcció General d'Integració Social de Discapacitats, qui determinarà la idoneïtat, i si és procedent, la subvenció del mateix d'acord amb les limitacions pressupostàries.
  
Article 4. Obligacions dels beneficiaris
  
Tots els sol·licitants d'ajudes per a centres i programes que atenen el sector de persones amb discapacitat adquirixen, per la concessió d'estes, a més de les obligacions establides en la Llei 5/1997, sobre el Sistema de Servicis Socials en l'àmbit de la Comunitat Valenciana, les següents obligacions específiques:
  
1. Atendre els requeriments de la Direcció General d'Integració Social de Discapacitats o de la direcció territorial de Benestar Social corresponent, respecte a la demanda de places.
  
En este sentit, els centres tindran l'obligació de cobrir les places que queden vacants amb els usuaris que determine la direcció territorial de Benestar Social corresponent i comunicar les baixes d'atesos en un termini màxim de 3 dies. No obstant això, qualsevol baixa que no siga sol·licitada a petició de l'interessat o els seus representants legals, haurà de ser prèviament autoritzada per la corresponent comissió de valoració de la Direcció General d'Integració Social de Discapacitats o de la direcció territorial de Benestar Social corresponent.
  
Comunicar fefaentment a la Direcció General d'Integració Social de Discapacitats o a la direcció territorial de Benestar Social corresponent, la sol·licitud i la concessió de tota ajuda per part d'altres organismes públics i privats, tant nacionals com internacionals
  
3. Complir l'horari d'atenció als usuaris i el calendari laboral anual especificat en el pla d'actuació del centre per a l'exercici en què es concedix l'ajuda.
  
4. Formalitzar adequadament els documents de seguiment tècnic i financer elaborats per la Direcció General d'Integració Social de Discapacitats i assumir les actuacions de control financer que corresponen a la Intervenció General en relació amb la subvenció.
  
5. No alterar la finalitat de les subvencions i complir amb les obligacions que establix la legislació vigent per als perceptors de fons públics.
  
6. Facilitar la inspecció i el control de la Conselleria de Benestar Social i, en particular, de la Direcció General d'Integració Social de Discapacitats, a fi de conéixer qualsevol aspecte de l'activitat objecte de la subvenció.
  
7. Deixar constància expressa de la condició de centre subvencionat per la Generalitat Valenciana en qualsevol relació amb tercers.
  
8. Justificar les ajudes concedides en el termini màxim establit en la present Orde.
  
9. Atindre's a la coordinació i planificació que establisca la Direcció General d'Integració Social de Discapacitats.
  
Article 5. Documentació
  
1. Sol·licitud, degudament omplida i subscrita pel representant de l'entitat, segons model oficial que figura en l'annex I.
  
Cada entitat demanarà, en una única sol·licitud, les subvencions tant per a centres com per a programes.
  
2. Fitxa de manteniment de tercers, segons model oficial que figura en l'annex III, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
3. Pla d'actuació per a l'exercici sol·licitat i memòria de les activitats realitzades en l'exercici anterior, especificant el calendari laboral anual i l'horari d'atenció als usuaris del centre.
  
Secció segona
  
Ajudes destinades a centres
  
Article 6. Modalitats
  
Les subvencions arreplegades en esta secció respondran a dos supòsits diferents:
  
1. Subvencions l'objecte de les quals siga el finançament de centres per mitjà de la reserva de places.
  
En este supòsit, el finançament es concretarà en funció dels mòduls econòmics que, sobre la base de preu/plaça/dia, es fixen en l'article següent.
  
2. Subvencions destinades a finançar els gastos de manteniment de centres.
  
El finançament d'este supòsit es concretarà en funció de les necessitats manifestades en la sol·licitud a la vista de l'estimació d'ingressos que, en concepte d'aportacions dels usuaris o altres fonts, es derive de l'anàlisi de la documentació presentada junt amb ella, incrementant-se, en tot cas, els mòduls relacionats en els apartats 1.1 i 1.2 de l'article 7.1 en els conceptes que es relacionen en l'article 7.2. d'esta orde.
  
Article 7. Mòduls econòmics
  
1. Els mòduls econòmics que cal aplicar en el càlcul de les subvencions regulades en esta secció són els següents:
  
1.1 Persones amb discapacitat física, psíquica i sensorial:
  
a) Centres ocupacionals minusvàlids (220 dies): fins a 21,40 euros/pers./dia.
  
b) Centres de dia (220 dies): fins a 29,60 euros/pers./dia
  
c) Centres d'estimulació precoç (220 dies): fins a 14,30 euros/pers./dia.
  
d) Vivendes tutelades, com a alternativa a l'atenció residencial (365 dies): fins a 32,60 euros/pers./dia
  
e) Residències discapacitats (365 dies).
  
1. Psíquics autònoms: fins a 21,40 euros/pers./dia.
  
2. Psíquics profunds: fins a 35,70 euros/pers./dia.
  
1.2 Malalts mentals
  
- Residències de malalts mentals: fins a 43,90 euros/pers./dia
  
- Centres de rehabilitació i inserció social de malalts mentals (CRIS): fins a 16,30 euros/pers./dia.
  
- Centres de dia per a malalts mentals: fins a 17,35 euros/pers./dia
  
2. En el supòsit de les subvencions previstes en l'apartat 2 de l'article 6, els mòduls relacionats en els apartats 1.1 i 1.2 d'este article, podran vore's incrementats en els següents conceptes:
  
2.1 Plus de direcció i triennis del personal.
  
2.2 Arrendaments, assegurances, tributs i contractes anuals de manteniment de les instal·lacions. Estos conceptes podran ser subvencionats fins un màxim del 100% en la mesura en què siga un gasto justificat.
  
2.3 Auxiliar ocupacional i fisioterapeuta. Estes figures professionals seran objecte de subvenció en determinats centres ocupacionals que, per les característiques dels usuaris, es consideren que ho requerisquen.
  
2.4 Coordinador de residència. En les residències de discapacitats autònoms amb capacitat per a trenta o més persones, s'hi aplicarà un complement de coordinador de residència.
  
2.5 En els centres de rehabilitació i integració Social es podran incloure altres figures professionals que no estiguen definides en l'Orde de 3 de febrer de 1997, de la Conselleria de Treball i Assumptes Socials, segons la redacció donada per la seua Correcció d'Errors, si les condicions dels centres ho requerixen, amb la possibilitat de variar el mòdul establit.
  
2.6 En aquells centres d'estimulació precoç que, excepcionalment, hagueren funcionat en règim no ambulatori, es podrà incrementar el seu mòdul fins a 26,50 euros/pers./dia.
  
2.7 En els centres de dia en què la població atesa siga majoritàriament de paralítics cerebrals, el mòdul es podrà incrementar fins a 49 euros/pers./dia.
  
3. Així mateix, les quantitats que se subvencionen estaran en funció de:
  
- Nombre de beneficiaris.
  
- Adequació del centre als criteris establits en el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, a la Comunitat Valenciana i en l'Orde de 9 d'abril de 1990 pel que fa a l'estat de les instal·lacions, a la infraestructura, al personal de què disposen, a les prestacions que oferixen, i a qualsevol altre requisit establit en la norma. En el cas de malalts mentals, els centres hauran d'adequar-se també a l'Orde de 3 de febrer de 1997, de la Conselleria de Treball i Assumptes Socials, segons la redacció donada per la seua Correcció d'Errors, amb la qual es modifica l'Orde de 9 d'abril de 1990 sobre Registre, Autorització i Acreditació dels Servicis Socials de la Comunitat Valenciana, a fi d'atendre els nous servicis que es van a prestar a malalts mentals crònics a la Comunitat Valenciana. (DOGV núm. 2.937, de 24 de febrer de 1997).
  
- Ingressos aportats pels beneficiaris.
  
La quantitat mínima que percebran els beneficiaris de les subvencions en concepte de reserva de places desocupades serà del 50% del mòdul econòmic estipulat en la resolució.
  
Secció tercera
  
Ajudes destinades a programes
  
Article 8. Tipologia dels programes
  
Les ajudes arreplegades en esta secció seran destinades al desenrotllament de programes definits en el títol II de l'Orde de 9 d'abril de 1990, de la Conselleria de Treball i Seguretat Social (DOGV núm. 1.291 de 26 d'abril de 1990):
  
1. Programes de convivència, destinats a afavorir la integració comunitària propiciant la relació amb altres persones a través dels recursos normalitzats.
  
Es consideren, programes de convivència, entre altres: clubs d'oci i campaments d'estiu.
  
2. Programes de cooperació social, destinats a potenciar la vida de la comunitat propiciant la participació en tasques comunes i fomentant la iniciativa social.
  
Es consideren programes de cooperació social, entre altres: els grups d'autoajuda, acollida i tornada a casa i intervenció psicosocial.
  
3. Programes d'intervenció per a la prevenció i inserció social, destinats a afavorir la integració social, recolzant tant a les persones amb discapacitat com al seu entorn familiar.
  
Es consideren programes d'intervenció per a la prevenció i inserció social, entre altres: el respir familiar, campanyes de mentalització i sensibilització, intervenció psicoeducativa amb famílies i suport a la prevenció de recaigudes.
  
Dels imports subvencionats podran destinar-se fins un màxim del 30% per a gastos de manteniment, i fins un màxim del 10% per a gastos de dietes, desplaçaments i difusió gràfica o material divulgatiu relacionat amb el programa que caldrà realitzar, sempre que el seu cost no siga assumit o subvencionat per una altra entitat o mitjà.
  
Article 9. Mòduls econòmics
  
Els mòduls econòmics que cal aplicar en el càlcul de les subvencions de campaments per a persones amb discapacitat i estades de respir familiar són els següents:
  
1. Campaments/vacacions per a persones amb discapacitat (15 dies)
  
1.1. Persones amb discapacitat psíquica lleugera o moderada, paralítics cerebrals i discapacitats físics que no necessiten assistència d'una altra persona en les activitats de la vida diària: fins a 230,30 euros./estada total.
  
1.2. Persones amb discapacitat psíquica severa o profunda, paralítics cerebrals i discapacitats físics que necessiten d'assistència d'una altra persona en les activitats de la vida diària: fins a 375,40 euros/estancia total.
  
2. Estades de «respir familiar?: fins a 30,20 euros/pers./dia
  
CAPÍTOL III
  
Prestacions econòmiques individualitzades
  
Secció primera
  
Modalitats i incompatibilitats
  
Article 10. Modalitats
  
Les prestacions econòmiques individuals obeiran els següents tipus d'ajudes:
  
1. Ajudes per al desenrotllament personal
  
2. Ajudes per a l'atenció institucionalitzada
  
Article 11. Exclusions i incompatibilitats
  
Queden explícitament excloses d'estes ajudes:
  
1. Aquelles que siguen competència institucional d'altres organismes públics.
  
2. Aquelles que hagen sigut subvencionades, pel mateix concepte, per altres organismes públics o privats, tant nacionals com internacionals.
  
3. Adquisicions efectuades i accions executades amb anterioritat a la petició de l'ajuda i/o de l'exercici anterior a la vigència de la convocatòria.
  
Serà incompatible la concessió de l'ajuda sol·licitada amb el gaudi gratuït i/o simultani de servicis que cobrisquen els mateixos supòsits i necessitats, a través d'altres institucions públiques o privades que els subvencionen.
  
Secció segona
  
Ajudes per al desenrotllament personal
  
Article 12. Tipus i característiques
  
Comprén totes aquelles mesures tendents a facilitar a persones amb problemes motors o sensorials el manteniment en el mateix entorn social, incrementant la seua autonomia i afavorint les seues relacions i la integració en la societat.
  
S'establixen els següents tipus i prioritats:
  
1. Ajudes destinades a l'eliminació de barreres arquitectòniques existents en la vivenda pròpia o en l'edifici de la persona amb discapacitat i que n'obstaculitzen la mobilitat.
  
Comprenen aquelles transformacions o reformes que contribuïsquen a evitar els obstacles i a facilitar la mobilitat.
  
2. Ajudes per a l'adaptació de vehicles de motor.
  
Comprenen aquelles mesures destinades a facilitar els desplaçaments per mitjans propis i autònoms.
  
3. Ajudes tècniques.
  
Comprenen aquelles mesures destinades a l'adaptació funcional de la llar i a l'adquisició dels útils necessaris per al desenvolupament en la vida ordinària i que estiguen directament relacionades amb el tipus de discapacitat del sol·licitant de l'ajuda.
  
Respecte a l'adaptació de la llar i dels útils, només se subvencionaran aquells elements necessaris per a augmentar l'accessibilitat i l'autonomia en la realització d'actes de la vida diària de la persona amb discapacitat i en general qualsevol altre mitjà o instrument que elimine les barreres de comunicació.
  
Article 13. Requisits
  
Els sol·licitants de les ajudes hauran de reunir amb anterioritat a la publicació de l'Orde els següents requisits:
  
1. Ser menor de 60 anys.
  
2. Disposar de certificat de reconeixement de la condició de minusvalidesa, o, en el cas de no disposar-ne, que estiga en fase de ser reconeguda la mencionada condició amb la documentació completa amb anterioritat a la publicació de l'Orde, sense que es trobe paralitzat l'expedient per causa imputable a l'interessat, en este últim supòsit, l'efectivitat de la possible subvenció quedarà condicionada a l'obtenció del certificat de minusvalidesa en l'exercici 2003.
  
3. Que haja deficiències de caràcter motor o sensorial en el sol·licitant que n'impedisquen o que en dificulten la mobilitat i/o comunicació a través de mitjans normals.
  
4. Que la sol·licitud estiga referida a elements relacionats amb les necessitats d'accessibilitat i/o comunicació, sent-ne exclosos els que signifiquen una millora en la llar/edifici que no estiga directament relacionada amb els impediments físics i/o sensorials reconeguts en el corresponent dictamen tecnicofacultatiu.
  
5.Idoneïtat d'allò que s'ha sol·licitat per a atendré la necessitat que planteja el subjecte.
  
6. No haver obtingut, en els últims 5 anys, ajuda pel mateix concepte, excepte provada necessitat.
  
Article 14. Documentació
  
1. Sol·licitud, segons model oficial que figura en l'annex II, subscrita pel beneficiari o pel seu representant, degudament omplida.
  
2. Fotocòpia del DNI del sol·licitant i/o del representant i/o fotocòpia del llibre de família.
  
3. En els supòsits d'incapacitat declarada judicialment s'acompanyarà fotocòpia de la resolució judicial d'incapacitat.
  
- En els supòsits de menors discapacitats, s'aportarà fotocòpia de Llibre de Família junt amb una declaració de conformitat de sol·licitud d'ajuda per part del cònjuge que no haja exercitat la representació.
  
- En aquells supòsits de menors discapacitats sotmesos a tutela, s'adjuntarà fotocòpia de sentència de designació de tutor.
  
4. Declaració de la renda corresponent a l'exercici de 2001 dels membres de la unitat familiar. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
5. Certificat de reconeixement de la condició de minusvalidesa acompanyat del corresponent dictamen tecnicofacultatiu, o si és procedent, còpia de sol·licitud de certificat de reconeixement de la condició de minusvalidesa
  
6. Informe social en què s'especifique la necessitat de l'acció objecte de l'ajuda, indicant repercussions positives o negatives que la concessió o denegació de l'ajuda sol·licitada puga ocasionar a l'interessat.
  
7. Per a la modalitat d'eliminació de barreres arquitectòniques, a més:
  
- Dos pressupostos de les adaptacions que cal realitzar, amb especificació detallada i valorada de totes elles.
  
- Justificació de la propietat de la vivenda o l'autorització del propietari per a realitzar les reformes.
  
- Permisos municipals, si és procedent.
  
8. Per a la modalitat d'adaptació d'un vehicle de motor:
  
- Presentació del permís de conducció.
  
- Garantir, per mitjà de declaració jurada o declaració expressa responsable l'afectació del vehicle al seu ús exclusiu i privat durant un període mínim de 6 anys.
  
- Ajustar-se l'adaptació que se sol·licita al que estipula el permís de conducció.
  
- Dos pressupostos corresponents a l'adaptació que cal realitzar.
  
9. Per a la modalitat d'ajudes tècniques:
  
- Dos pressupostos corresponents a l'adquisició que se sol·licite.
  
Article 15. Determinació de la concessió
  
La forma de determinar la quantia de la concessió, quedarà donada en funció dels ingressos de la unitat familiar, del seu nombre de membres, del cost de l'acció o del mòdul econòmic estipulat en l'article 17, i del percentatge que figura en la taula de l'annex de la present Orde.
  
La quantia màxima de l'ajuda no podrà ser superior al cost de la necessitat que tracta d'atendre l'ajuda ni superar el mòdul econòmic establit en l'article 17.
  
Article 16. Determinació dels ingressos
  
Per a determinar els ingressos, es tindran en compte els ingressos procedents de tots i de cada un dels membres de la unitat familiar.
  
Als efectes de la present Orde, constituïxen modalitats d'unitat familiar les següents.
  
1. La integrada pels cònjuges no separats legalment, i si n'hi haguera, els fills i altres descendents en què concórreguen totes i cada una de les següents circumstàncies:
  
a) Que siguen fadrins i que convisquen amb ells.
  
b) Que no hagen complit 25 anys d'edat en data 31 de desembre del 2003, llevat que siguen discapacitats amb un grau de minusvalidesa igual o superior al 33%, en este cas no hi haurà límit d'edat.
  
c) Que no presenten declaració de l'Impost de la Renda sobre les Persones Físiques independent.
  
2. La formada pel pare o la mare, i si n'hi haguera, els fills i altres descendents en què concórreguen totes i cada una de les circumstàncies assenyalades en els apartats a), b) i c) del punt 1 anterior.
  
Article 17. Mòduls econòmics
  
Els mòduls econòmics màxims pels quals es regixen estes prestacions són els següents:
  
1. Barreres arquitectòniques fins a 4.369 euros
  
2. Adaptació vehicles de fins a 820 euros
  
3. Ajudes tècniques fins a 1.181 euros
  
Secció tercera
  
Ajudes per a l'atenció institucionalitzada
  
Article 18. Tipus i criteris d'adjudicació
  
Comprén aquelles mesures de necessària aplicació quan s'han esgotat o resulten insuficients els recursos de caràcter individual o comunitari, per a atendre les necessitats de l'individu que requerix l'atenció especialitzada en un centre residencial del sector de discapacitats (físics, psíquics, sensorials o per malaltia mental). L'adjudicació de les ajudes, així com la seua quantificació concreta s'ajustarà als següents criteris:
  
1) Tindran prioritat les sol·licituds que pel mateix concepte hagen sigut objecte de subvenció en l'exercici anterior.
  
2) Els sol·licitants que hagueren aportat la documentació completa i correcta a què es referix l'article 20, en el moment de la presentació de la sol·licitud.
  
3) Els restants sol·licitants.
  
Article 19. Requisits
  
Els sol·licitants de les ajudes hauran de reunir amb anterioritat a la publicació de l'Orde els següents requisits:
  
1. Ser menor de 60 anys.
  
2. Haver sol·licitat plaça en residència pública.
  
3. Disposar del certificat de reconeixement de la condició de minusvàlid amb anterioritat a la publicació d'esta orde, o bé que estiga en fase de ser reconeguda la mencionada condició amb la documentació completa amb anterioritat a esta data, sense que es trobe paralitzat l'expedient per causa imputable a l'interessat, en este últim supòsit, l'efectivitat de la possible subvenció quedarà condicionada a l'obtenció del certificat de minusvalidesa en l'exercici 2003.
  
4. Estar afectat per una discapacitat que dificulte la seua integració social.
  
5. Disposar de la prescripció tècnica en la qual es determine la necessitat de l'acció objecte de l'ajuda.
  
6. Mancar de domicili o tindre una situació familiar greu que impedisca l'atenció de l'individu que, pels seus particulars característiques, no pot desenrotllar una vida autònoma.
  
7.a) Ser major de 16 anys, en els supòsits d'ajudes d'institucionalització en residències de discapacitats. Només en situacions excepcionals es consideraran edats inferiors.
  
b) Ser major de 18 anys, en els supòsits d'ajudes destinades a la institucionalització en centres residencials de malalts mentals.
  
Article 20. Documentació
  
1. Sol·licitud, segons model oficial que figura en l'annex II, degudament omplida i subscrita per l'usuari o el seu representant.
  
2. Fotocòpia del document que acredite la sol·licitud de plaça en un centre públic.
  
3. Certificat de reconeixement de la condició de minusvàlid acompanyat del corresponent dictamen tecnicofacultatiu o, si és procedent, còpia de sol·licitud del certificat de reconeixement de la condició de minusvalidesa.
  
4. Prescripció tècnica en la qual es determine la necessitat de l'acció objecte de l'ajuda expedit pels servicis tècnics municipals o pels equips de salut mental en el cas de malalts mentals.
  
5. Declaració de la renda corresponent a l'exercici de 2001 del sol·licitant de l'ajuda. En cas d'estar exempt de l'obligació de presentar la declaració de l'impost sobre la renda de les persones físiques, el sol·licitant haurà de presentar certificat negatiu de l'Agència Estatal de l'administració Tributària i justificants de tots els ingressos provinents de sous, rendes, propietats, interessos bancaris i pensions o ajudes atorgades per institucions públiques o privades al sol·licitant, així com les pensions o ajudes percebudes pels familiars com a conseqüència de la minusvalidesa del sol·licitant.
  
En el cas de no disposar el sol·licitant d'ingressos personals, s'aportarà la declaració de la renda relativa a l'exercici 2001 de la unitat familiar, i en el supòsit que esta última manque d'ingressos s'hi seguirà el que disposa l'article 14.4. S'entendrà per unitat familiar la prevista en l'article 16 d'esta orde.
  
Certificat del director/a de la residència on pretenga ingressar, on conste l'existència de plaça i el seu cost mensual. La residència haurà d'estar degudament autoritzada per l'administració.
  
En cas d'estar ja ingressat, s'aportarà un certificat en què figure la data d'ingrés i el cost mensual de la plaça.
  
7. Fotocòpia del DNI de l'usuari i del seu representant, si és procedent.
  
8. - En els supuestos d'incapacitat declarada judicialment s'adjuntarà fotocòpia de la resolució judicial d'incapacitat.
  
- En els supòsits de menors discapacitats, s'aportarà fotocòpia de Llibre de Família junt amb una declaració de conformitat de sol·licitud d'ajuda per part del cònjuge que no haja exercitat la representació.
  
- En aquells supòsits de menors discapacitats sotmesos a tutela s'adjuntarà fotocòpia de resolució de designació de tutor.
  
Article 21. Determinació de la concessió
  
1. La forma de determinar la quantia de la concessió quedarà donada en funció dels ingressos del sol·licitant, o, en cas de no disposar-ne, es tindran en compte els ingressos de la unitat familiar; del cost de l'acció o del mòdul econòmic estipulat en l'article 23; i de l'aportació econòmica del sol·licitant.
  
2. La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 23.
  
3. Si amb posterioritat a la concessió de l'ajuda s'adjudicara al beneficiari una plaça en un centre públic o subvencionat, l'eficàcia de l'ajuda es deixarà sense efecte per desaparició del fet que va donar lloc a la concessió de l'ajuda.
  
Article 22. Determinació dels ingressos
  
Per a determinar els ingressos es tindran en compte els ingressos de l'usuari. En cas de no disposar-ne, es tindran en compte els ingressos procedents de tots i cada un dels membres de la unitat familiar. S'entendrà per unitat familiar la determinada en l'article 16.
  
Article 23. Mòduls econòmics
  
El mòdul econòmic pel qual es regixen estes prestacions per a l'internament en centres de discapacitats i de malalts mentals crònics podran ascendir fins un màxim de 43 euros/persona/dia.
  
TÍTOL II
  
Procediment
  
CAPÍTOL I
  
Lloc i termini de presentació
  
Article 24. Lloc de presentació
  
1. Les sol·licituds d'ajuda destinades a centres i programes es presentaran, junt amb la documentació requerida, en la direcció territorial de Benestar Social de la província on radique el centre o es desenrotlle el programa per al qual se sol·licita la subvenció, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds de les Prestacions Econòmiques Individualitzades es presentaran, junt amb la documentació requerida, en l'ajuntament del municipi on residisca el sol·licitant, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Els ajuntaments les remetran, després del necessari informe, a les direccions territorials de Benestar Social.
  
Article 25. Terminis de presentació
  
El termini de presentació de sol·licituds serà el següent:
  
1. Per a subvencions destinades a manteniment de centres i programes, el termini serà de 30 dies naturals comptadors a partir del dia següent al de la publicació d'esta orde en el Diari Oficial de la Generalitat Valenciana.
  
2. Per a Prestacions Econòmiques Individualitzades, des del sendemà de la publicació d'esta orde fins al 30 d'abril de l'any 2003. No obstant això, amb caràcter extraordinari, podran admetre's aquelles sol·licituds d'ajudes presentades amb posterioritat a eixa data, sempre que s'acredite documentalment l'aparició de la necessitat fora del termini normal de presentació de sol·licituds.
  
Capítol II
  
Tramitació, valoració, resolució i recursos
  
Article 26. Instrucció
  
1. Rebudes les sol·licituds, les direccions territorials de Benestar Social les verificaran, podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució.
  
Quan la sol·licitud no reunisca els requisits exigits, o no s'adjunte la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les direccions territorials de Benestar Social emetran informare sobre els expedients de sol·licitud de subvenció i remetran a la Direcció General d'Integració Social de Discapacitats per a la seua resolució aquells expedients que sol·liciten ajudes destinades a manteniment de centres o programes.
  
3. En qualsevol fase de la tramitació de l'expedient, a la vista de la documentació existent en cada un d'estos i de les obligacions que s'adquirixen per la concessió de l'ajuda, es podran demanar informes als organismes i a les entitats que s'estime oportú i efectuar les comprovacions necessàries sobre l'exactitud de tot això.
  
4. Amb caràcter general, els tràmits que hagen de ser omplits pels interessat/es en el curs del procediment, s'esmenaran segons el que establix l'article 76 del text legal citat anteriorment.
  
Article 27. Valoració
  
Per a la valoració i concessió d'estes ajudes, la Direcció General d'Integració Social de Discapacitats atendrà els criteris dels article 3 i 18 de la present Orde, a la planificació i racionalització dels recursos i les limitacions pressupostàries.
  
Article 28. Resolució
  
1. En les sol·licituds d'ajudes relatives al manteniment de centres i programes, escaurà resoldre al director general d'Integració Social de Discapacitats, per delegació del conseller de Benestar Social, segons el que preveu la Resolució de 30 de gener del 2001, del conseller de Benestar Social, sobre delegació de l'exercici de competències en determinats òrgans en la Conselleria.
  
2. En les sol·licituds de Prestacions Econòmiques Individualitzades, es delega la facultat de resolució en les/els directores/s territorials de Benestar Social.
  
3. El termini màxim per a resoldre i notificar les sol·licituds per a les ajudes regulades en els capítols II i III del títol I serà de tres mesos a partir de la data en què es dicte la resolució de la Conselleria de Benestar Social per la qual es done publicitat a les línies pressupostàries que finançaran les subvencions regulades en la present Orde.
  
4. En els casos en què haja de requerir-se l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que hi haurà entre la notificació del requeriment i el seu efectiu compliment pel beneficiari o, si no n'hi ha, pel transcurs del termini concedit.
  
5. Excepcionalment, podrà acordar-se l'ampliació dels mencionats terminis en els supòsits previstos en l'article 42.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. En tots els casos, transcorregut el termini màxim sense haver notificat resolució expressa, caldrà entendre's desestimada la sol·licitud formulada per l'interessat, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a este increment.
  
7. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'acció sol·licitada que haurà de desenrotllar l'entitat beneficiària o el sol·licitant.
  
8. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats nacionals o internacionals, podrà donar lloc a la modificació de la resolució de concessió.
  
9. Podrà ser motiu de denegació la incorrecta o la nul·la justificació d'ajudes d'exercicis anteriors, sempre que estes circumstàncies s'hagueren constatat per resolució ferma, amb tramitació prèvia del corresponent procediment en què s'haja donat audiència a l'interessat, i que no hagueren transcorregut més de cinc anys des de la seua fermesa.
  
10. La Conselleria de Benestar Social no assumirà obligacions que deriven de la relació laboral del personal dels centres subvencionats, sinó que seran els seus titulars els qui en respondran amb caràcter exclusiu.
  
11. La concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.
  
12. La present convocatòria podrà resoldre's a través de resolució o conveni.
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris persones jurídiques de naturalesa pública o privada, podran articular-se per mitjà de conveni subscrit per ambdós parts, on consten els seus drets i obligacions i l'objecte de la subvenció, amb detall dels programes que cal subvencionar, en este cas serà d'aplicació l'article 54 bis del text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991. Tot això amb independència de la resolució administrativa de concessió de la subvenció, que en tot cas haja de produir-se.
  
Article 29. Recursos
  
1. Les resolucions que es dicten a l'empara de la present convocatòria esgoten la via administrativa i contra elles podrà interposar-se recurs potestatiu de reposició en el termini d'un mes a comptar des del sendemà de la seua notificació.
  
2. Davant de la desestimació per silenci administratiu podrà interposar-se, contra l'acte presumpte, idèntic recurs en el termini de tres mesos comptardors des que haguera finalitzat el termini per a dictar i notificar la resolució expressa que s'indica en l'article 28.3 de la present Orde.
  
3. Tot això sense perjuí que en estos dos supòsits, l'interessat puga interposar, directament recurs contenciós administratiu en la forma, el termini i les condicions fixades en l'article 46 de la Llei 29/1998, de 13 de juliol, reguladora de la jurisdicció contenciós administratiu, o qualsevol altre recurs que estime pertinent.
  
4. En el cas que l'entitat sol·licitant fóra una entitat local, s'hi seguirà el que disposa l'article 44 núm. 1 de la Llei 29/1998, de 13 de juliol, reguladora de la Jurisdicció Contenciosa Administrativa.
  
TÍTOL III
  
Del pagament i de la justificació de les subvencions
  
Article 30. Pagament de bestretes.
  
1. Quan es produïsquen bestretes de pagament, el beneficiari de la subvenció quedarà obligat a garantir-ne l'import. A estos efectes, s'entendrà per bestretes de pagament les quantitats que siguen lliurades a favor del beneficiari amb anterioritat que este justifique el gasto corresponent.
  
No obstant això, queden exceptuades d'esta obligació les corporacions locals. Igualment, queden exonerades del compliment d'esta obligació les entitats sense ànim de lucre, les persones físiques i les famílies en què concórreguen les circumstàncies previstes en l'art. 47 bis, apartat 3, lletra A, del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.
  
2. La citada garantia podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
3. Per a la constitució i tramitació de les garanties se seguirà el que disposa la secció II, capítol III, títol III del text refós de la Llei de Contractes de les Administracions Públiques, aprovat pel Reial Decret Legislatiu 2/2000 de 16 de juny; al capítol III del Reial Decret 1098/2001, de 12 d'octubre, pel qual s'aprova el Reglament General de la llei de Contractes de les Administracions Públiques; i a l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
  
4. Qualsevol que siga la forma elegida per a formalitzar la garantia, esta haurà de depositar-se en les direccions territorials d'Economia i Hisenda de la província corresponent, les quals faran entrega al beneficiari de la carta de pagament acreditativa del depòsit, la qual haurà de ser presentada pel beneficiari en la direcció territorial de Benestar Social de la mencionada província com a requisit previ i inexcusable per al pagament de la bestreta.
  
Article 31. Sistema de pagaments de les subvencions
  
1. Llevat que la legislació de la Generalitat Valenciana permeta un règim de lliurament de transferències corrents o de capital distint, el pagament de les ajudes i subvencions previstes en esta orde s'ajustarà als percentatges que establix l'article 47 bis del Text Refós de la Llei d'Hisenda Pública de la Generalitat Valenciana:
  
a) S'anticiparà un 40% de l'import de la subvenció després de la seua concessió.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà fins al 20% de l'import de la subvenció.
  
c) La resta s'abonarà després de la justificació pel beneficiari de la totalitat del gasto objecte de la subvenció atorgada.
  
2. El pagament de les Prestacions Econòmiques Individualitzades s'efectuarà contra presentació per part de la persona beneficiària, de la justificació o justificacions per a acreditar l'efectiva i correcta aplicació del gasto efectuat. El pagament d'este tipus d'ajudes podrà realitzar-se en un pagament únic o en pagaments fraccionats.
  
Article 32. Sistema de justificació de les subvencions
  
1. El procediment per a realitzar la justificació d'estes subvencions estarà directament relacionat amb el sistema de pagaments establit en l'article 31 de la present Orde per als diferents tipus de subvencions, procediment que s'especificarà en cada una de les resolucions de concessió.
  
2. La justificació total presentada pel beneficiari haurà de ser, com a mínim, igual al gasto total estimat del centre o programa, objecte de la subvenció, no podent ser compensades entre si les quantitats subvencionades per diferents conceptes i programes.
  
3. En el cas d'ajudes destinades a centres, el gasto que caldrà justificar serà, com a mínim, igual al cost estimat de funcionament del centre que va servir de base per al càlcul de la subvenció, i haurà d'estar desglossat entre els distints conceptes objecte de subvenció que consten en la resolució o en els documents que l'acompanyen.
  
4. Els gastos que caldrà justificar en les subvencions relatives a programes es correspondran sempre amb els continguts dels citats programes, no sent admissibles gastos d'actuacions que no estiguen específicament previstes en la descripció dels programes subvencionats. Així mateix, no podran ser compensades entre si les quantitats justificades corresponents a diferents programes subvencionats.
  
5. En el cas de beneficiaris de Prestacions Econòmiques Individualitzades, la direcció territorial de Benestar Social, establirà l'adequat seguiment del gasto objecte de la subvenció. Estos beneficiaris estaran obligats a entregar, a requeriment d'aquella, tots els documents, factures, o altres que calga per a justificar la quantia del gasto efectuat en relació amb l'objecte subvencionat, el mencionat gasto haurà d'haver sigut realitzat amb posterioritat a 31 de desembre del 2002.
  
Article 33. Documentació justificativa que haurà de presentar el beneficiari
  
1. En el cas de subvencions que financen el manteniment de centres, la justificació del gasto consistirà en la presentació davant de la direcció territorial de Benestar Social corresponent de tota la documentació necessària per a acreditar el gasto realitzat, entre la qual haurà d'incloure's, almenys, la següent:
  
- Documents acreditatius del gasto corresponent a la nòmina de treballadors del centre, incloent-hi els fulls de salari degudament subscrites per estos i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut «pagat» o «carregat en compte».
  
- Si haguera persones treballant en el centre en virtut de contractes de prestació de servicis hauran d'aportar-se les corresponents factures emeses pels citats professionals, així com la documentació acreditativa que estos complixen els requisits exigits per la legislació tributària vigent.
  
Quan es tracte de subvencions l'objecte del qual siga el finançament de centres per mitjà de reserva de places, la justificació del gasto consistirà en la presentació de les relacions mensuals de beneficiaris atesos, en les quals caldrà detallar les places no ocupades, així com els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social.
  
La mencionada documentació haurà d'estar degudament subscrita pel titular del centre o qui detente la seua representació.
  
2. En el cas de subvencions corresponents a programes la justificació consistirà en la presentació davant de la direcció territorial de Benestar Social corresponent o davant de la Direcció General d'Integració Social de Discapacitats, si és procedent, de tota la documentació necessària per a acreditar el gasto realitzat, entre la qual caldrà incloure la relativa als gastos del personal que participa en la realització del programa, incloent-hi els fulls de salari degudament subscrites pels treballadors i els documents acreditatius del pagament a la Seguretat Social de les quotes relatives a les seues cotitzacions socials, on figure el certificat bancari d'haver sigut «pagat- o ?carregat en compte?.
  
En el cas que hi haja persones que col·laboren en els programes a canvi d'una gratificació, hauran de presentar-se els rebuts justificatius del gasto, en els quals conste el nom de l'entitat, i el nom, cognoms i DNI de la persona col·laboradora. Així mateix, si hagueren professionals col·laborant en els programes en virtut de contractes de prestació de servicis, caldrà aportar les corresponents factures emeses pels citats professionals, així com la documentació acreditativa que estos complixen els requisits exigits per la legislació tributària vigent.
  
Les factures acreditatives del gasto realitzat hauran de reunir els requisits arreplegats en el Reial Decret 2402/1985 de 18 de desembre, pel qual es regula el deure d'expedició i entrega de factures per empresaris i professionals (BOE núm. 312, de 30 de desembre de 1985) i normativa de desenrotllament.
  
3. Les corporacions locals podran substituir la citada documentació per certificat expedit per l'interventor local en la qual consten les quantitats aplicades a fi de la subvenció amb detall exprés dels diferents conceptes subvencionats, de les unitats i dels imports parcials. Estes quantitats han de trobar-se, almenys, en situació de «obligacions reconegudes» i així haurà de fer-se constar en el certificat.
  
4. Excepcionalment, la Direcció General d'Integració Social del Discapacitat, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 34. Termini de presentació de la justificació de les subvencions
  
Amb independència del tipus de subvenció de què es tracte, el termini màxim de presentació de la justificació finalitza el dia 31 de gener de l'any 2004.
  
Article 35. Deixament sense efecte, minoració i reintegrament.
  
Es podrà dictar una resolució de deixament sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en els supuestos de l'article 47.9 del Decret Legislatiu, de 26 de juny de 1991, del Consell de la Generalitat Valenciana pel qual s'aprova el text refós de la Llei d'Hisenda Pública de la Generalitat Valenciana.
  
El procediment s'iniciarà d'ofici com a conseqüència de la mateixa iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució procedent serà de tres mesos des del moment en què va ser incoat l'expedient de deixament sense efectes o de minoració.
  
Les quantitats que es reintegren tindran consideració d'ingrés de dret públic, a l'efecte del procediment aplicable per a la cobrança.
  
DISPOSICIONS ADDICIONALS
  
Primera
  
Els aspectes regulats en la present Orde s'aplicaran sense perjuí de totes les normes que regixen el règim jurídic de l'administració de la Generalitat, especialment en matèria pressupostària.
  
Segona
  
Les ajudes objecte d'esta convocatòria queden condicionades a l'existència de crèdit adequat i suficient en els Pressupostos de la Generalitat Valenciana, per a l'exercici 2003.
  
A este efecte, es publicarà una resolució del conseller de Benestar Social en el Diari Oficial de la Generalitat Valenciana per mitjà de la qual es faran públiques les línies pressupostàries que sufragaran estes ajudes així com els seus imports.
  
DISPOSICIONS FINALS
  
Primera
  
S'autoritza el secretari general de la Conselleria de Benestar Social i el director general d'Integració Social de Discapacitats a dictar totes les instruccions que calga en el desenrotllament de la present Orde.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i els programes subvencionats, totalment o parcialment, per mitjà de les ajudes a què es referix esta orde, serà obligatori fer-hi constar explícitament que es tracta d'un centre o programa «subvencionat per la Generalitat Valenciana».
  
En els locals dels centres subvencionats caldrà exposar, en lloc visible, una placa d'identificació en què s'indique la condició de subvencionat per la Generalitat Valenciana, quan l'ajuda siga superior al 50% del cost del servici.
  
Tercera
  
La present Orde entrarà en vigor el sendemà de la seua publicació en el Diari Oficial de la Generalitat Valenciana. No obstant això, no es dictarà cap resolució de concessió sobre les sol·licituds d'ajuda, a l'empara d'esta, fins no es publique la resolució del conseller de Benestar Social en el Diari Oficial de la Generalitat Valenciana per mitjà de la qual es faran públiques les línies pressupostàries que sufragaran estes ajudes així com els seus imports, en l'exercici de l'any 2003.
  
Quarta
  
Contra la bases de la present convocatòria, es podrà interposar potestativament recurs de reposició davant del mateix òrgan que l'ha dictat en el termini d'un mes comptador des del sendemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del sendemà de la seua publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que hi puguen interposar qualsevol altre que estimen pertinent.
  
València, 28 de novembre de 2002
  
El conseller de Benestar Social
  
RAFAEL BLASCO CASTANY